DA Den Europæiske Unions Tidende CE 78/157

(2004/C 78 E/0161)

SKRIFTLIG FORESPØRGSEL E-2708/03

af Raffaele Costa (PPE-DE) til Kommissionen

(11. september 2003)

Om: City-Res Network-projektet

City-Res Network-projektet havde blandt sine målsætninger udveksling af oplysninger og god praksis og bevidstgørelse over for anvendelsen af vedvarende energi i Den Europæiske Unions største byer. Der var afsat 200 000 EUR i fællesskabsstøtte til projektet, som afsluttedes i 2000. Kan Kommissionen redegøre for resultaterne af projektet og oplyse, hvilke europæiske byer der deltog, hvilke arrangementer der organiseredes, og hvorledes fællesskabsstøtten blev anvendt?

Svar afgivet på Kommissionens vegne af Loyola de Palacio

(23. oktober 2003)

City-Res-projektet, som det ærede medlem henviser til, og som samfinansieredes under Altener II-programmet med et samlet beløb på 200 000 EUR (1997-budgettet), indledtes i 1998 og afsluttedes i 2000. Sigtet hermed var at oprette et netværk på EU-plan til fremme af anvendelsen af vedvarende energi i byområder, hvori skulle inddrages både de eksisterende medlemmer af sammenslutningen »Energie-Cités« og en række andre byer (1).

De opgaver, som foresloges og blev udført, var følgende:

— specielt overvågning af byprojekter under Altener I (1993-97) og II (1998-2002)

— oprettelse af et overvågningscenter for igangværende initiativer

— etablering af en tjeneste for udbredelse af information om Altener-programmet, hovedsagelig rettet mod kommunalt ansatte

— oprettelse og løbende koordinering af et netværk for udveksling af erfaringer

— tilrettelæggelse af et arrangement på dette område (seminar i foråret 2000 i Verona).

Som angivet i arbejdsprogrammet var der frem til marts 2000 blevet gennemført 50 casestudies under byprojektet, og en cd-rom med alle oplysninger herom blev omdelt på mødet i Verona og ligeledes gjort tilgængelig på Internet. Et opfølgningsprojekt, hvoraf der gives en kortfattet beskrivelse nedenfor, resulterede i en ajourført og stærkt udvidet version af denne cd-rom, indeholdende 105 casestudies vedrørende god praksis i byområder i EU. Kommissionen sender den direkte til det ærede medlem og til Europa-Parlamentets sekretariat.

Opfølgningsprojektet, som også koordineredes af »Energie-Cités« (www.energie-cites.org), antog form af en »klynge« af tre særskilte projekter til et samlet beløb på 1,13 mio. EUR og med 50 % samfinansiering via Altener-programmet (ref. B4.1030/C/00-006). Dette atten måneders projekt afsluttedes i september 2002.

Det tog sigte på:

— fortsat at stimulere udvekslingen af erfaringer mellem bysamfundene med hensyn til vedvarende energi

— at opfordre bysamfundene til at etablere og styrke indbyrdes partnerskaber og til at tilslutte sig et overordnet RES-partnerskab af europæiske byer og regioner.

De tre forskellige projekter vedrørte følgende:

— City-Res 2001 (koordineret af »Energie-Cités«)

— en plan for klimavenlig og 100 % fornyelig energiforsyning i det nordtyske distrikt Lüchow-Dannenberg, indbefattet kraft-varme-produktion fra vedvarende energikilder i udvalgte lokaliteter (koordineret af den pågældende Landkreis (lokal myndighed))

— en regional energiplan for Hartberg (Østrig) (koordineret af Joanneum Research, Østrig).

Mens det andet og det tredje projekt var pilotforsøg i form af regionale og lokale energiforsyningsplaner, indbefattet et målrettet forsøg med kombineret kraft-varme-produktion, var City-Res 2001 igen hovedsageligt et informations- og bevidstgørelsesprojekt med vægt på støtte til Kommissionens kampagne for fremme af udnyttelsen af vedvarende energi. Ud over relevante arrangementer samt yderligere udveksling af erfaringer i netværket var det vigtigste resultat af projektet den ovennævnte cd-rom med de 105 omtalte casestudies.

(1) Reference nr. B4.1030/Z/1998-07.